Sulík, Richard, predseda NR SR (2011-09-13):
Dobrý deň, dámy a páni. Samozrejme, dalo sa rátať s tým, že jedného dňa budeme aj z tohto dôvodu diskutovať. Je to legitímne právo opozície, tak ako je legitímne právo opozície hovoriť, že my sme za to, aby ľudia nič nepocítili, poďme brať bohatým. To všetko je v poriadku. Problém je, keď cena za to, aby ľudia nič nepocítili, nás dostane do Grécka. Vaša vláda vyrobila práve preto také veľké deficity, že v čase krízy zvyšovala výdavky o 18 % medziročne. To sa jednoducho nedá utiahnuť. Nečakám, že teraz budete so mnou súhlasiť, keď vám poviem, že ekonomika má jednoducho nejaký dobeh. Keď sa niečo dobre nastaví, tak chvíľu trvá, dokým to začne fungovať, a keď sa potom domrví, tak zase chvíľu trvá, dokým sa to prejaví. No a po prvom roku, po prvom roku vlády, samozrejme, že, pán Fico, máte na prvý pohľad všetky tromfy v ruke, lebo tie čísla, jednoducho ešte chvíľku bude trvať, pokiaľ sa zlepšia. Ten cynizmus, o ktorom vravel pán Dzurinda, sa dá najlepšie ukázať týmto, aby teda videli všetci (potlesk), toto je hanba! (Rečník v rukách drží graf.) Môj štvorročný Hugo už má štyri roky a medzičasom by zrejme sčervenel od hanby, takýto graf ukázať v televízii. Samozrejme, že sa machruje (potlesk): Pozrite sa, ja Fico som znížil plyn o 90 %, cenu plynu. Ľudia, voľte mňa, ja to viem. Toto je presne ten problém s celou tou našou opozíciou a sociálnou demokraciou, že jednoducho tie čísla na konci dňa nesedia. Osempercentné deficity, to sme si predsa nevymysleli. A to nesúvisí len s tou krízou, to súvisí aj s tým hospodárením. S tým, že ľahko sa rozdávajú cudzie peniaze. Súvisí to s tým – a tu chcem zopakovať, čo som už niekoľkokrát povedal, za to, že v 2009. roku zažilo slovenské HDP pokles o vyše 5 %, za to vinu nenesiete. Niekoľkokrát som to písal. To jednoducho je skrátka vplyv zvonka. Ale za to, že ešte koncom roka 2008 váš minister financií navrhne rozpočet, ktorý je postavený na 6-percentom raste, to som už v októbri 2008 písal, že to skrátka kozmonaut také čísla môže vymyslieť, za to nesiete zodpovednosť. Za to, že napíšete do rozpočtu, že príjmy štátu budú 10, my minieme 12 alebo 11. Skutočnosť je potom taká, že príjmy štátu sú 8, ale vy miniete 13. To je to, čo nám robí tie deficity, pán Fico. Inak, samozrejme, veď ja medzičasom za ten rok som aj veľa vašich kolegov spoznal, s viacerými mám úplne korektný vzťah a dokonca aj ja súhlasím s tou ideologickou nejakou protistranou a dá sa o tom diskutovať, ale malo by to prebiehať korektne. A ja si myslím, že my sa o to snažíme vo väčšej miere. Netvrdím, že u nás je to stopercentne korektné, ale tvrdím, že sa snažíme vo väčšej miere ako vy. V júni 2010, keď boli voľby, my sme boli v týchto voľbách prvýkrát, celkom dobre teda, že nezdieľame tie 20-ročné skúsenosti a sme tu noví. Do týchto volieb sme išli skrátka s tým, že Iveta Radičová bude premiérka tejto vlády. Toto sme našim voličom sľúbili a s týmto sa všeobecne rátalo. Chcem pripomenúť, že boli sme prvou stranou, ktorá jasne povedala, že so stranou SMER určite do koalície nepôjde preto, lebo nezdieľame vaše hodnoty, ale aj preto, lebo nezdieľame váš prístup k morálke. Aj táto koalícia robí prešľapy. Ten daňový úrad, aj keď to bude dobre vysvetlené a verím, lebo už boli okolo toho toľké fukoty, že určite to už bude dobre vysvetlené, aj tak hádže to nepekný tieň na koalíciu. To treba otvorene povedať. Ale uvedomte si niečo iné, pán Fico. Kvôli jednej zmluve s daňovým úradom tu ide padnúť vláda. Za vašej éry, keby sa také niečo stalo, stali sa veci, ktoré boli stokrát väčšie: emisie, nástenkový tender. To ste akurát zvolali tlačovú konferenciu, novinárom ste vynadali do idiotov a bolo vybavené. Vláda padať nešla kvôli tomu. Nad tým sa treba zamyslieť. Áno, nevyzerá to pekne, potom sa stane jednoducho to, že premiérka, ktorá korupciu netoleruje, vôbec nijak nezakročí, keď jej poradca pochybí a skončí vo vyšetrovacej väzbe. Ale ten cynizmus, o ktorom pán Dzurinda hovoril a on veľmi dobre vie, že určite je veľa vecí, v ktorých sa nezhodujeme, ale v tomto sa s ním zhodujem. Ten cynizmus povedať, že nikdy nebola korupcia tak blízko k premiérovi, a to povie človek, ktorý vlastnou hlavou kadečo pozháňal, no, to je teda umenie. Transparentnosť. Samozrejme, že transparentnosť je vec, ktorá nám sťažuje život, ale my to tak chceme. Ľudia majú právo vedieť aj tie veci, ktoré nie sú úplne kóšer. Sú tu napríklad médiá, nech to pekne vyhrabú, nech nás tým konfrontujú, ale my na to reagujeme. Toto je to dôležité. Doteraz často sa stalo alebo takmer vždy sa stalo, keď vyšlo niečo, konali sme. Premiérka konala vždy. Vydupala si odstup riaditeľa Daňového riaditeľstva. No povedzte mi porovnateľný príklad z minulého volebného obdobia, v dobrom to hovorím, že jednoducho tá latka je oveľa vyššie. Áno, stane sa potom to, že, aha, tam sú prúsery tri, u nás boli päť, desať, veď to je porovnateľné, ale predsa len ten rozsah tam je jedna obrovská, tam je jedna obrovská priepasť. Čiže, aby som to nejak uzavrel, Iveta Radičová vniesla novú politickú kultúru minimálne v oblasti transparentnosti a slušnosti. Tento primát jej jednoducho nezoberiete. Áno, mohlo by to bežať lepšie. Často riešime problémy. U vás sa problémy neriešili. Skrátka, veľká strana povedala, takto to bude. Počas štyroch rokov tie dve menšie udupala pod 5 % a teraz špekuluje, s kým bude vládnuť. U nás to tak skrátka nie je. Tým, že sme otvorenejší, aj mne to veľakrát vadí. Vadí mi, že z koaličných rád niekto esemeskuje v kuse von a ešte skôr, než my niečo dohodneme, už to čítam na internete. Áno, nie je to pekné, takéto indiskrétnosti, ale aj to súvisí s tou transparentnosťou. My konáme otvorene. Alebo sa aspoň o to úprimne snažíme. Na záver mi dovoľte povedať pár slov k eurovalu. Nechcem ani dlho rozprávať, lebo vidím, že rečníkov je veľa, a myslím si, že aj tá debata bude ešte zaujímavá. Nechcem to nijak nazývať. Chcem ale iba opísať jeden stav, ktorý reprezentuje vašu politiku. Tu v parlamente vy teda stále hovoríte, že zlepenec pozostávajúci zo šiestich strán. Pripustíme, že je tu šesť strán v koalícii, tak momentálne je situácia v eurovale nasledovná: v SDKÚ, KDH, MOST povedali, my euroval podporíme, ale nestačí to na väčšinu. SaS, SNS, OKS a, predpokladajme, aj Obyčajní ľudia povedali, že my euroval nepodporíme. Aspoň sa tieto strany jasne vymáčkli. A aj keď Igor Matovič sa rozhodne zmeniť názor, tak určite to povie. Teda v prípade Igora nemám najmenšiu pochybnosť o tom, že to povie (smiech v sále), ale bude to jasne povedané. Títo sú... (Reakcia z pléna.) Môžem pokračovať, až vám nebude vadiť? Ďakujem pekne. (Zaznenie gongu.) To je čo teraz? (Prerušenie vystúpenia predsedajúcim.)